ทหารช่วยเกษตรกรเกี่ยวข้าว เนื่องจากน้ำจากลำน้ำพองไหลเข้าท่วม
ที่บ้านบึงเรือใหญ่ ตำบลโคกสี อำเภอเมืองขอนแก่น พันเอก ณรงค์ วิชญาณวรวุฒิ ผู้บังคับการกรมทหารราบที่ 8 (ผบ.ร.8) จัดกำลังพลจิตอาสาของหน่วย กรมทหารราบที่ 8 ค่ายสีหราชเดโชไชย ตำบลศิลา อำเภอเมือง จังหวัดขอนแก่น“จิตอาสาพระราชทาน”จำนวน 20 นาย  พร้อมเรือท้องแบน ลงพื้นที่ให้ความช่วยเหลือประชาชนในการเกี่ยวข้าวที่โดนน้ำท่วม ของนางสีนวล ชีวะรี อายุ 46 ปี และนางสุมรณี ภูชีดึก อายุ 50 ปี ประชาชน บ้านบึงเรือใหญ่ หลังได้รับผลกระทบจากสถานการณ์น้ำท่วม จากที่น้ำพองได้เอ่อล้นตลิ่งเข้าท่วมพื้นที่นาข้าวจำนวนมาก ทำให้เกษตรกรได้รับความเดือดร้อน เนื่องจากต้นข้าวกำลังออกรวง ทำให้เกษตรกรต้องเร่งเก็บเกี่ยวก่อนกำหนดนางสีนวล ชีวะรี บอกว่า ตนเองได้ปลูกข้าวในพื้นที่ 20 ไร่ เพื่อไว้ขายและบางส่วนจะเก็บไว้รับประทานแจกจ่ายญาติพี่น้อง ซึ่งขณะนี้ข้าวได้ออกรวงและพร้อมที่จะเก็บเกี่ยวในเดือนหน้า แต่น้ำพองได้ล้นตลิ่งเข้าท่วมเป็นเวลา 3 วัน ทำให้ตนเองต้องเกี่ยวข้าวหนีน้ำ แต่เนื่องจากตนเองปลูกไว้กว่า 20 ไร่ ทำให้เกี่ยวข้าวไม่ทันน้ำที่สูงขึ้นทุกวัน จึงได้ให้ทหารเข้าช่วยเหลือ ร่วมลงแขกเกี่ยวข้าวหนีน้ำท่วม เพราะดีกว่าปล่อยให้ข้าวเสียหายไปทั้งหมด เพราะตนเองต้องลงทุนปลูกข้าวจำนวนมากส่วนที่บ้านนาข่า ตำบลนาข่า อำเภอมัญจาคีรี จังหวัดขอนแก่น นายพยุง เหล็กดี นายอำเภอมัญจาคีรี พร้อมด้วยกิ่งกาชาดอำเภอมัญจาคีรี นำถุงยังชีพไปมอบให้กับชาวบ้าน จำนวน 41 ชุด  หลังจากที่ชาวบ้านได้รับผลกระทบจากพายุโนรู พร้อมทั้งตรวจสอบสะพานไม้ชั่วคราว ที่สร้างขึ้นข้ามลำห้วยที่บ้านหนองน้ำเย็น หลังจากน้ำได้กัดเซาะถนนจนขาด ซึ่งได้มีการแก้ไข ด้วยการสร้างสะพานไม้ชั่วคราว เพื่อให้ประชาชนได้เดินข้ามไปมาและเมื่อพ้นฤดูฝนจะมีการซ่อมแซมทันที ซึ่งอำเภอมัญจาคีรีมีพื้นที่ตำบลสวนหม่อน ตำบลนาข่า ตำบลคำแคน และตำบลนางาม ได้รับผลกระทบจากพายุโนรู ถนนชำรุดเสยหาย 60 สาย ประชาชนได้รับความเดือดร้อน 1,865 ครัวเรือน พืชไร่และนาข้าว ได้รับความเสียหายจำนวน 8,542 ไร่